આવી જ રીતે વિષ્ણુ પણ લીન થઈ જતા વર્ણવાયા છે. ત્યાર બાદ ગોલોકનિવાસી શ્રીકૃષ્ણએ લક્ષ્મીજીને પૃથ્વી પર ભીષ્મક રાજાની પત્ની રાણી વૈદર્ભીના ઉદરથી જન્મ લેવા કહ્યું. ત્યાં પોતે કુન્ડનપુર શહેરમાં લક્ષ્મીજી સાથે ગાંધર્વ લગ્ન કરશે તેવું આશ્વાસન પણ લક્ષ્મીજીને આપ્યું. પાર્વતીને પણ નંદની પત્ની યશોદાની પુત્રી તરીકે જન્મવાનો આદેશ આપ્યો. મહાયોગમાયા પાર્વતી યશોદાની પુત્રી તરીકે જન્મશો પછી વસુદેવ તમારા સ્થાને મને મૂકી તમને કંસના કેદખાનામાં લઈ આવશે. ત્યાર પછી કંસના દેખતા જ તમે શિવની પાસે જતાં રહેશો, તમારી સર્વત્ર પૂજા થશે. શ્રીકૃષ્ણ છ મુખવાળા કાર્તિકેયને જાંબુવતીના ગર્ભમાં જન્મ પામવા જણાવે છે. બ્રહ્માજીની વિનંતીથી શ્રીકૃષ્ણે પૃથ્વી પર કોણ ક્યા સ્થાને જન્મ ધારણ કરશે તે કહેતાં સુમધુર હાસ્ય સાથે જણાવ્યું કે કામદેવ રુકિમણીના પુત્ર પ્રદ્યુમ્ન થશે. રતિ શંબરાસુરને ઘેર માયાવતી તરીકે જન્મશે. બ્રહ્મા કામદેવના પુત્ર અનિરુદ્ધના નામે ઉત્પન્ન થશે. બ્રહ્માની પત્ની ભારતી બાણાસુરની પુત્રી ઓખા તરીકે જન્મશે.કાલિન્દી-યમુના અડધા અંશે ગંગા અને અડધા અંશે તુલસી તથા રાજકન્યા લક્ષ્મણાના નામે જન્મ ધારણ કરશે. પૃથ્વીદેવી સત્યભામા અને સરસ્વતી શૈલ્યારાણી થશે, ચંદ્રની પત્ની રોહિણી મિત્રવિંદા નામની રાજકન્યા થશે અને સૂર્યપત્ની અમુક કલા અંશ વડે રત્નમાલા નામે રાજકન્યા થશે. આમ રુકિમણી વગેરે સહિત શ્રીકૃષ્ણની નવ પત્નીઓ ઉપરાંત જાંબુવતીને શ્રીહરિની દશમી પત્ની તરીકે ગણાવાઈ છે.